কে স্পোর্টস প্রথমবারের মতো বঙ্গবন্ধু গোল্ডকাপের স্বত্ব নিয়েছে। কাজী সালাউদ্দিনের নেতৃত্বাধীন ফুটবল ফেডারেশন এর আগে দু-দুবার এই টুর্নামেন্ট আয়োজন করেও দু-টাকা আয় করতে পারেনি। এই প্রথম আয় হবে তাদের এক কোটি টাকা কে স্পোর্টস থেকে। পুরো টুর্নামেন্ট আয়োজন করতে এই ইভেন্ট ম্যানেজমেন্ট কম্পানির খরচ হবে প্রায় আট কোটি টাকা। ‘লাভ-ক্ষতি কী হবে পরের ব্যাপার। সব জায়গায় আসলে ব্যবসা করা যায় না। জাতির পিতার নামে এই টুর্নামেন্ট, এটা অনেক ভালোভাবে করা যায়। আমরা চাইছি বিশ্বের জনপ্রিয় খেলাটিকে এ দেশেও দারুণ আকর্ষণীয় করে উপস্থাপন করতে। একটু চেষ্টা থাকলে গুণ-মান বাড়িয়ে দক্ষিণ এশিয়ার অন্যতম সেরা ফুটবল টুর্নামেন্টেও রূপ দেওয়া যায়’—সুন্দর ও সুচারু আয়োজন করে দুর্দান্ত এক টুর্নামেন্ট উপহার দিতে চান ফাহাদ করিম। বাফুফে সভাপতি কাজী সালাউদ্দিনের গর্ব, ‘এএফসি-ফিফার ব্যস্ত সূচির কারণে বিভিন্ন দেশের ঐতিহ্যবাহী আন্তর্জাতিক ফুটবল টুর্নামেন্টগুলো হারিয়ে যেতে বসেছে। কিন্তু আমরা এখনো ধরে রেখেছি বঙ্গবন্ধু গোল্ডকাপ।’